                                                    


            PARLAMENTUL  ROMÂNIEI
                CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti,   27 ianuarie  2009
Nr. Pl-x  161/2008


RAPORT  SUPLIMENTAR
asupra  propunerii legislative pentru modificarea Legii nr.21/1991
privind cetăţenia română, publicată în Monitorul Oficial, Partea I,
nr. 44 din 6 martie 1991, republicată în Monitorul Oficial, Partea I,
nr. 98 din 6 martie 2000
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea Legii nr.21/1991 privind cetăţenia română, publicată în Monitorul Oficial, Partea I, nr. 44 din 6 martie 1991, republicată în Monitorul Oficial, Partea I, nr. 98 din 6 martie 2000, trimisă cu adresa nr.Pl-x 161 din 8 aprilie 2008 şi  înregistrată cu nr. 31/288 din 9 aprilie 2008.
               Senatul, în calitate de primă Cameră sesizată, a respins iniţiativa legislativă în şedinţa din 19 martie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr. 1337 din 2.10.2007, a avizat favorabil propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.2902 din 02.11.2007, nu susţine adoptarea acestei iniţiative legislative. 
              Propunerea legislativă are ca obiect de reglementare modificarea prevederilor art.13,14 şi 17 din Legea cetăţeniei române nr.21/1991, republicată, cu modificările şi completările ulterioare, în scopul înlesnirii procedurii de acordare a cetăţeniei române, prin suplimentarea numărului de magistraţi care fac parte din Comisia pentru constatarea îndeplinirii condiţiilor de acordare a cetăţeniei române, precum şi reglementarea unor termene pentru soluţionarea cererilor depuse la comisie.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 27 august 2008. 
              În urma dezbaterilor şi a punctelor de vedere exprimate, membrii Comisiei au hotărât, cu majoritate de voturi (o abţinere), să  propună plenului Camerei Deputaţilor respingerea propunerii legislative, pentru a se evita o dublă reglementare, întrucât prin Ordonanţa de urgenţă  nr.87/2007 pentru modificarea Legii cetăţeniei române nr.21/1991, aprobată cu modificări prin Legea nr.70/2008, s-au adus modificări substanţiale procedurii şi termenelor de soluţionare a cererilor de acordare a cetăţeniei române, inclusiv din punct de vedere al denumirii şi componenţei Comisiei de soluţionare a acestor cereri. În aceste condiţii s-a constatat că propunerea legislativă a rămas fără obiect.
                 Deoarece nu a întrunit numărul de voturi necesar pentru adoptarea unei legi organice, Plenul Camerei Deputaţilor, în şedinţa din 15 octombrie 2008, a hotărât retrimiterea propunerii legislative la comisia sesizată în fond, în temeiul art.104 din Regulamentul Camerei Deputaţilor, pentru reexaminare şi întocmirea unui nou raport.

În conformitate cu prevederile art.61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au reexaminat propunerea legislativă pentru modificarea Legii nr.21/1991 privind cetăţenia română, publicată în Monitorul Oficial, Partea I, nr. 44 din 6 martie 1991, republicată în Monitorul Oficial, Partea I, nr. 98 din 6 martie 2000 în şedinţa  din 27 ianuarie 2009.  La lucrările Comisiei a participat, în calitate de invitat, din partea Ministerul Justiţiei şi Libertăţilor Cetăţeneşti, doamna Rodica Constantinovici, secretar de stat.       

     La şedinţă au fost prezenţi 18 deputaţi, din numărul total de 25 membri ai Comisiei juridice, de disciplină şi imunităţi.
               În urma dezbaterilor, membrii Comisiei au hotărât, cu majoritate de voturi (17 voturi pentru şi 1 vot împotrivă),  menţinerea Raportului iniţial de respingere a propunerii legislative.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
                          Daniel BUDA                             Gabriel ANDRONACHE

